En revy er en teaterform, der har været kendt og udbredt i Danmark siden midten af det 19. århundrede. Mange store skuespillere har haft glansnumre i revyer rundt i landet, og de fleste større (samt en del mindre) byer har i årenes løb haft revyer. Især sommerrevyerne har været populære og udbredte.

Der findes også prisuddelinger specifikt rettet mod revyer heriblandt Revyernes Revy og Charlies Revygalla.

Som en beslægtet undergruppe til operette og musicals, er revyer et samlet underholdningsprogram som består af musik-, dans- og taleindlæg; i modsætning til de andre grupper har revyer ikke en gennemgående handling. Det handler mere om at have et generelt tema som motto for en række sjove indlæg, hvor solister optræder med snak og dans.

Revyernes indhold 
De fleste revyer er kendetegnet ved en række indbyrdes uafhængige indslag af kortere varighed. Blandt de hyppige elementer er:
 Humor/satire: Mange numre appellerer umiddelbart til publikums humoristiske sans. Men bag et revynummer er der også alvor.
 Musik: Revyer har normalt et mindre orkester, der akkompagnerer til indslagene i form af sange og lejlighedsvis dansenumre samt i øvrigt indrammer forestillingen.
 Maskering og udklædning: Især i forbindelse med de satiriske numre kan forestillingen søge at få skuespillere til at ligne kendte personer, for eksempel politikere.

Revyens historie 
Revyen som form blev introduceret af Erik Bøgh nytårsaften 1849 på Casino. I begyndelsen blev formen mest brugt til at se tilbage på det forløbne år, men fra 1873 kom sommerrevyen på banen som et tilbud til det teaterpublikum, der "lå på landet". 

I begyndelsen af det 20. århundrede blev nogle revyer til store udstyrsstykker med kostumer og korpiger samt stjerneskuespillere. Dette gav anledning til reaktioner over mod de mere intime revyer. Dette passede også bedre til de politiske revyer, der dukkede op i mellemkrigstiden. Under 2. verdenskrig havde revyen en betydning for modstanden mod besættelsen, mens perioden op gennem 1950'erne gav plads til crazy-revyen. I 1960'erne kom de holdningsprægede revyer tilbage igen, mens den store mangfoldighed af revyer over hele landet for alvor kom frem i 1970'erne. Samtidig kom tv-revyerne til i samme periode.

I nutiden er revyerne fortsat en vigtig bestanddel af kulturudbuddet, men formen møder udfordring fra blandt andet stand-up-komikerne.

I 1993 åbnede Det Danske Revymuseum på Frederiksberg som et minde om revyens lange og betydelige indflydelse på danskernes liv.

Dramatisk Bibliotek på Det Kongelige Bibliotek bevarer store manuskriptsamlinger med teksterne til de tidligste danske revyer fra 1800-tallets sidste halvdel.

Med forskellig kunstnerisk fremtræden finder genren "revy" specielt sted i de traditionelle variete-teatre som Lido, Moulin Rouge og Friedrichstadt-Palast Berlin, men også i shows i Las Vegas.

Danske revyer 
 ABC-revyen
 Apollorevyen
 Cirkusrevyen
 Co-Optimisterne
 Dagmar Revyen
 Gris på gaflen
 Græsted Revyen
 Hjørringrevyen
 Hornbækrevyen
 Kellerdirk Bros
 Kerteminderevyen
 Nykøbing F. Revyen/Revykøbing
 PH-revyen
Revyen i Helsingør
 Rottefælden (Rottefælde-revyen)
Rødvig Revyen - Revyperler
 Studenterrevyen
 Tivolirevyen
Aggersundrevyen 
Festugerevyen

Kendte revypersoner

Skuespillere 
 Carl Alstrup
 Ludvig Brandstrup (skuespiller)
 Lisbet Dahl
 Osvald Helmuth
 Helge Kjærulff-Schmidt
 Preben Kaas
 Dirch Passer
 Kjeld Petersen
 Storm P
 Ulf Pilgaard
 Jørgen Ryg
 Claus Ryskjær
 Ib Schønberg
 Olga Svendsen
 Marguerite Viby
 Liva Weel
 Lulu Ziegler
 Hans Christian Ægidius
 Jytte Abildstrøm
 Henrik Lykkegaard
Niels Ellegaard
Ditte Hansen
Lise Baastrup
Niels Olsen

Komponister 
 Kai Normann Andersen
 James Price
 Aage Stentoft

Forfattere 
 Erik Bøgh
 Epe
 Poul Henningsen
 Carl-Erik Sørensen
 Leif Maibom
 Ida From
 Bent From
 Niels Olsen
 Klaus Rifbjerg
Vase&Fuglsang

Revyledere 
 Erik Bøgh
 Stig Lommer
 Simon Rosenbaum
 Aage Stentoft
 Per Pallesen
 Lisbet Dahl
 Preben Kaas
 Thøger Olesen
Flemming Krøll

Eksterne henvisninger 
 Revymuseets hjemmeside
 Dramatisk Biblioteks hjemmeside
 Statsbibliotekets nodesamling, blandt andet med revy-noder

Teater